Als afores d'Aarhus, a Dinamarca, hi ha el centre de recerca que vol ajudar a alimentar el món sencer.
Agro Food Park és un parc de recerca alimentària que es troba a la rodalia de la ciutat danesa d'Aarhus.
La regió central de Dinamarca, a l'est de la qual es troba la ciutat d'Aarhus, concentra un terç de la producció i exportació alimentària del país.
Un país, cal assenyalar, que podria alimentar per si sol una població sis vegades més gran que la seva població actual, i que, a més, ha estat capaç d'assolir aquests resultats mitjançant pràctiques agrícoles majoritàriament respectuoses amb l'entorn.
Aquesta regió també acull en les seves institucions acadèmiques prop de set-cents especialistes en alimentació i agricultura, a més de 110.000 estudiants universitaris.
Els aeroports de la zona ofereixen unes dues-centes destinacions internacionals i l'Agro Food Park, a més, es troba a peu d'autopista i del futur metro lleuger d'Aarhus.
La ciutat, que es troba a tot just 6 km del parc, és el port marítim més important de Dinamarca en tràfic de contenidors.
L'Agro Food Park d'Aarhus va ser fundat l'any 2009 amb la finalitat d'investigar possibles maneres d'alimentar una població mundial que l'any 2050 assolirà els 9.000 milions de persones, i d'estudiar noves formes d'agricultura urbana.
El parc destina 5 ha a camps de conreu experimental i 45 ha a laboratoris, oficines i àrees comunes; en els propers trenta anys el parc es proposa créixer en prop de 30 ha més, incorporar noves companyies investigadores i assolir els tres mil empleats, a fi d'esdevenir, en paraules dels seus promotors "el Silicon Valley de l'agricultura".
Val a dir que a data d'avui ja n'hi treballen setanta-cinc, una tercera part de les quals són empreses emergents.
Pel que fa a la mida de les companyies que s'hi ha establert, s'hi poden trobar des d'empreses unipersonals fins a multinacionals com Arla, que té a l'Agro Food Park uns 450 empleats des que el gener d'enguany hi va obrir el seu centre d'innovació, Arla Nativa.
A més de companyies d'alimentació hi treballen institucions acadèmiques i associacions centrades en la qüestió alimentària.
Els àmbits de feina són variats: van des de l'estudi de bacteris per a una recuperació de sòls millor i més ràpida fins a la tecnologia del sabor.
Per a l'any 2018 s'espera la incorporació a l'Agro Food Park de la branca d'estudis de l'alimentació de la Universitat d'Aarhus.
L'Agro Food Park implanta actualment un concepte anomenat "m 3 ", segons el qual qui lloga una superfície per a les seves activitats lloga en realitat molt més: metres quadrats d'espais esdevenen metres cúbics de serveis, en paraules dels promotors de les instal·lacions.
Efectivament, sota el concepte m 3 s'apleguen totes les activitats professionals, socials i de xarxa imprescindibles per al correcte desenvolupament de les actuacions de recerca, el necessari benestar personal dels empleats, l'establiment de connexions i cooperacions entre els diferents agents que treballen al parc, i la prestació de serveis integrals relacionats amb l'alimentació, la seva recerca i difusió.
Aquesta estratègia s'articula al voltant de quatre eixos: m 3 Meetings aspira a fer del parc l'infraestructura per defecte on s'apleguin i es reuneixin tots els actors del poderós clúster alimentari danès; de la seva banda, l'eix m 3 Open pretén estrènyer les relacions entre els diferents centres de recerca d'Aarhus i els agents econòmics de la regió, a més d'aproximar la ciutadania a les activitats de recerca del parc; m 3 International vol posicionar les instal·lacions com a ecosistema innovador de referència internacional en el camp de les indústries alimentàries i agrícoles, mitjançant accions de comunicació en diferents plataformes, incloent-hi les xarxes socials, i reforçant la col·laboració amb el Programa "Invest in Denmark", de promoció econòmica i captació d'inversió estrangera, del Ministeri d'Afers Exteriors danès; i per últim, l'eix m 3 Growth vol fer de l'Agro Food Park el lloc natural per a la implantació d' start-ups que vulguin desenvolupar-se i créixer, possibilitant les sinèrgies entre les companyies del viver d'empreses emergents i altres de més consolidades presents al parc.
Totes aquestes línies d'actuació, unides al fet que al parc es fomenta un estil de vida dels treballadors semblant al que podrien desenvolupar en una ciutat normal, amb tots els serveis i amb múltiples possibilitats per al lleure i la interacció social, fan que les dades de satisfacció dels ocupants del parc siguin molt positives, segons els estudis duts a terme pels responsables de l'Agro Food Park: el 90% de les companyies que hi treballen creu que arran de llur instal·lació al parc l'empresa ha experimentat un desenvolupament positiu; el 70% coopera amb altres agents presents del parc (i el 20% ho fa amb més de cinc); i el 80% participa en els esdeveniments professionals que organitza regularment el parc (que de mitjana, anualment, consisteixen en una desena de reunions informals de responsables de la indústria alimentària i en unes cinc conferències de més abast que les reunions esmentades).
A més, setmanalment es reben visites de delegacions internacionals.
Per saber-ne més: Agro Food Park
Mecanismes col·laboratius, Dimensió social de la sostenibilitat, Adaptació, Mecanismes de transferència del coneixement de la recerca i la innovació